29.09.2023
Урыстәыла Ашәарҭадара Ахеилак Ахантәаҩы Ихаҭыԥуаҩ Д. Медведев Аԥсны Ахада Аиааира амш идиныҳәелит.
Адныҳәалараҟны, ҷыдала, иҳәоуп:
"Ҳаҭыр зқәу Аслан Гьаргь-иԥа,
Гәык-ԥсык ала ишәыдысныҳәалоит Аиааиреи Аԥсны Аҳәынҭқарра Ахьыԥшымреи рымш!
Абри амш аҽны ҳаҭырла иаҳгәалаҳаршәоит 30 шықәса раԥхьа зхы иақәиҭу аҳәынҭқарра аԥҵаразы азин ашьақәырӷәӷәара зылшаз аԥсуа жәлар рфырхаҵара.
Иахьа Аԥсны хьаҳәа-ԥаҳәарада ҳаамҭазтәи адемократиатә уаажәларра аԥҵара амҩа иануп.
Гәахәарала иазгәасҭарц сҭахуп ҩ-ганктәи ҳусеицура еиуеиԥшым ахырхарҭақәа рыла. Аидгыларатәи астратегиатәи усеицуреи хра злоу аҵас бзиақәеи шьаҭас иаҭаны Урыстәыла аԥхьаҟагьы аиашьаратә республика Аԥсны ашәарҭадареи аҿиареи ралыршараҟны ацхыраара ҟанаҵалоит.
Аслан Гьаргь-иԥа, гәыкала ишәзеиӷьасшьоит агәабзиара, аҳәынҭқарратә усураҟны аихьӡарақәа, Аԥсны жәлар зегьы – аҭынчра, аизҳазыӷьара.
Ҳаҭырла, Дмитри Медведев".